समग्रतः देशी मिट्टी में देशी संस्कारों की सौंधी महक से सराबोर इस साहित्य से गुजरते हुए अपने देश, अपनी मिट्टी और अपनी संस्कृति के प्रति आस्था और विशवास में बढ़ोतरी होती है। प्रवासी हिंदी साहित्यकारों ने अमरिका, युरोप, एशिया, अरब, आफ्रिका के अनेक देशों में रहते हुए अपनी भाषा से जुड़े रहकर हिंदी साहित्य को समृद्ध किया है। इस साहित्य ने विश्व मंच पर अपनी दमदार उपस्थिति दर्ज की है। अतः इन रचनाकारों की हिंदी साहित्य सेवा के मूल्यांकन, प्रोत्साहन, हिंदी साहित्य में उसके वाजिब स्थान को रेखांकित करने, उसकी साहित्यिक उपलब्धियों को स्वीकारने तथा अपेक्षाओं को साझा करने की आवश्यकता है।